Komisijos reglamentas (Euratomas) Nr. 3956/92
1992 gruodžio 21 d.
dėl Europos atominės energijos bendrijos sudaromo Jungtinių Amerikos Valstijų, Japonijos, Rusijos Federacijos ir, kaip viena šalis, Europos atominės energijos bendrijos ir Europos ekonominės bendrijos Susitarimo dėl Tarptautinio mokslo ir technologijų centro įsteigimo
EUROPOS BENDRIJŲ KOMISIJA,
Atsižvelgdama į Europos atominės energijos bendrijos steigimo sutartį, ir ypač į jos 101 straipsnio antrą dalį,
kadangi Jungtinių Amerikos Valstijų, Japonijos, Rusijos Federacijos ir, kaip viena šalis, Europos atominės energijos bendrijos ir Europos ekonominės bendrijos Susitarimas dėl Tarptautinio mokslo ir technologijų centro įsteigimo buvo pasirašytas 1992 m. lapkričio 27 d; kadangi 1992 m. gruodžio 14 d. Sprendimu Taryba patvirtino minėtąjį Susitarimą, kad Komisija galėtų jį sudaryti Europos atominės energijos bendrijos vardu;
kadangi Susitarimas turi būti sudarytas Europos atominės energijos bendrijos vardu,
PRIĖMĖ ŠĮ REGLAMENTĄ:
1 straipsnis
Šiuo reglamentu Europos atominės energijos bendrijos vardu patvirtinamas Jungtinių Amerikos Valstijų, Japonijos, Rusijos Federacijos ir, kaip viena šalis, Europos atominės energijos bendrijos ir Europos ekonominės bendrijos Susitarimas dėl Tarptautinio mokslo ir technologijų centro įsteigimo, kartu su Bendrijos deklaracija dėl Susitarimo 1 straipsnio.
Susitarimo ir Deklaracijos tekstai pridedami prie šio reglamento [1].
2 straipsnis
Komisijos Pirmininkas Europos atominės energijos bendrijos vardu pateikia pranešimą, numatytą Susitarimo XVIII straipsnyje.
3 straipsnis
Kiekviena Taryba ir Komisija paskiria po vieną Bendrijos atstovą į valdančiąją tarybą pagal Susitarimo IV straipsnio C dalį.
4 straipsnis
Tarptautinis mokslo ir technologijų centras turi juridinio asmens statusą ir naudojasi pačia plačiausia teisine kompetencija, suteikiama juridiniams asmenims pagal Bendrijoje galiojančius įstatymus, ir gali visų pirma teisėtai sudaryti sutartis, įsigyti kilnojamojo ir nekilnojamojo turto bei juo disponuoti ir būti teismo procesų šalimi.
5 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. gruodžio 21 d.